:Rare Texts of the Sakya TraditionR
jamyang
༄༅། །བདེ་མཆོག་ཡབ་ཡུམ་ཞལ་སྦྱོར་གྱི་འཕོ་བ་ཆིག་བརྒྱུད་གསེར་ཆོས་ཀྱི་གདམས་པ་མལ་ལོ་ཙཱའི་གསུང་ལ་ས་ཆེན་གྱིས་ཟིན་བྲིས་མཛད་པའི་ཉམས་ལེན་གྱི་སྙིང་པོ་བཞུགས།། དཀོན་མཆོག་ལ་སྐྱབས་གཞན་ཕྱིར་འཕོ་བ་བསྒོམ། །རང་ཉིད་རྡོ་རྗེ་རྣལ་འབྱོར་མར་གསལ་བའི། །མདུན་གྱི་སྤྱི་བོར་རིན་ཆེན་ཁྲི་སྟེང་དུ། །པད་ཉིའི་གདན་ལ་རྩ་བའི་བླ་མ་མཆོག །རྣམ་པ་འཁོར་ལོ་བདེ་མཆོག་ཧེ་རུ་ཀ །དཔའ་བོ་མཁའ་འགྲོའི་ཚོགས་ཀྱིས་བསྐོར་ནས་བཞུགས། །དེ་ལ་རྩ་བརྒྱུད་བླ་མའི་ཚོགས་རྣམས་དང་། །ཕྱོགས་བཅུའི་སངས་རྒྱས་ཐམས་ཅད་སྤྱན་དྲངས་ཐིམ། །རང་གི་སྤྱི་གཙུག་ནས་བཟུང་ལྟེ་བའི་བར། །དབུ་མ་དམར་པོ་སྦོམ་ཕྲ་སྦ་ལྕག་ཙམ། །གསང་གནས་རླུང་གི་དཀྱིལ་འཁོར་གཡོ་དང་བཅས། །དབུ་མའི་མས་སྣ་ལྟེ་འོག་ཉི་དཀྱིལ་སྟེང་། །རང་སེམས་མཁའ་སྤྱོད་དབང་མོ་ཚོན་གང་པ། །གསལ་བར་བཞུགས་ཤིང་ནམ་མཁའི་དཔའ་བོ་དང་། །མཁའ་འགྲོ་རྣམས་ཀྱིས་འཇའ་འོད་གདུགས་སོགས་དང་། །རོལ་མོའི་སྒྲས་མཆོད་མེ་ཏོག་ཆར་ཕབ་ནས། །འོག་རླུང་འཐེན་པས་གསང་གནས་རླུང་གཡོས་ཏེ། །རང་སེམས་རྣལ་འབྱོར་མ་དེ་དབུ་
་་་་་རང་དབུགས་ཕྱི་ལ་འགྲོ་བ་དང་བསྟུན་
མའི་ལམ། །བརྒྱུད་དེ་སྤྱི་བོ་ནས་འཕུལ་བླ་མ་ཡི། །ཐུགས་ཁར་ཐིམ་ཞིང་རང་དབུགས་ནང་འཇུག་དུས། །མར་ལ་བབས་ཏེ་ལྟེ་བར་བྱོན་པར་གྱུར།
་་་་་འདིར་རླུང་བུམ་ཅན་འཛིན།
དེ་ལྟར་ཡང་ཡང་སྦྱངས་མཐར་རྣལ་འབྱོར་མ། །ལྟེ་བར་བཞུགས་པ་དབུ་མའི་ལམ་བརྒྱུད་དེ། །སྙིང་ཁར་བྱོན་དང་བླ་མ་ཧེ་རུ་ཀ །གནས་དེར་བྱོན་པ་ཞལ་སྤྲོད་བཞུགས་པར་གྱུར། །ཚུལ་འདི་བསྒོམས་པས་བདག་གིས་མཁའ་སྤྱོད་ཀྱི། །གོ་འཕང་ཐོབ་ནས་འགྲོ་ཀུན་དེར་འཁྲིད་ཤོག །ལས་སྦྱོར་དུས་རང་སེམས་རྣལ་འབྱོར་མ་བླ་མ་ཧེ་རུ་ཀ་ལ་ཐིམ་འཕྲལ་ཧེ་རུ་ཀ་མཁའ་སྤྱོད་དུ་གཤེགས་པར་བསམ་ནས། རང་སེམས་རྣལ་འབྱོར་མ་མར་མི་འབེབས་པ་ཡིན་པས། གོང་གི་ཚིག་ཅུང་ཟད་བསྒྱུར་ནས། ཐུགས་ཁར་ཐིམ་ཞིང་དེ་ཉིད་མཁའ་སྤྱོད་གཤེགས། །ཞེས་བརྗོད་ཅིང་བླ་མ་ཧེ་རུ་ཀའི་ཐུགས་ཁར་ཐིམ། དབྱེར་མེད་དུ་འདྲེས། མེ་ཏོག་གི་ཆར་དང་། འཇའ་འོད་དང་། གདུགས་དང་། རོལ་མོའི་སྒྲ་ལ་སོགས་པས་མཁའ་སྤྱོད་དུ་གཤེགས་པར་བསམ། ཞེས་པ་འདི་ཡང་ས་སྐྱ་པ་ངག་དབང་ཀུན་དགས་བྲིས།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཀླུ་སྒྲུབ།
བདེ་མཆོག་ཡབ་ཡུམ་གྱི་འཕོ་བ་ཆིག་བརྒྱུད་མལ་ལོའི་གསུང་ལ་ས་ཆེན་གྱིས་ཟིན་བྲིས་མཛད་པ།

:Rare Texts of the Sakya TraditionR